Ace betwis vandag skorsing in hofAce Magashule is vroeër vanjaar as sekretaris-generaal van die ANC geskors. (Argieffoto: Itumeleng English/ANA) Ace Magashule sleep sy eie party hof toe om sy skorsing as sekretaris-generaal van die ANC in die hof te betwis. Die saak word Donderdag en Vrydag in die Johannesburgse hooggeregshof deur ’n volbank regters aangehoor. Magashule sal sy saak aan regters Jody Kollapen, Edwin Molahleli en Sharise Weiner moet stel. Maroela Media het vroeër berig Magashule is in Mei uit die ANC geskors nadat hy geweier het om opsy te staan hangende die finale uitslag van die strafsaak teen hom. Die geskorste sekretaris-generaal staan tereg op verskeie aanklagte, waaronder bedrog en korrupsie, wat verband hou met die ondersoek na die miljoene rande wat betaal is vir ŉ ondersoek na asbesdakke in die Vrystaat. Die saak word in Augustus in die hooggeregshof hervat. Magashule sal na verwagting nou in die hof aanvoer dat sy skorsing onwettig, ongeldig en ongrondwetlik was en tersyde gestel moet word. Hy voer ook in sy hofstukke aan dat hy by magte was om ná sy skorsing dáárdie brief aan Ramaphosa te rig waarin hy aangekondig het dat hy pres. Cyril Ramaphosa uit die ANC “skors”. Volgens Magashule behoort dié skorsing van Ramaphosa geldig te wees. eNCA berig pres. Cyril Ramaphosa is die eerste respondent in die saak, adjunk-sekretaris-generaal van die ANC, Jessie Duarte, die tweede respondent en die regerende party die derde respondent. Pule Mabe, woordvoerder van die ANC, het Donderdagoggend gesê die regerende party het reeds sy hofstukke ingedien en bevestig dat die saak in die hof aangehoor sal word.